
Hagyományos és élőgépes szennyvíztisztítás hatékonyságának vizsgálata komplex toxikológiai profil alapján

A szennyvíztisztítási eljárások értékelésénél a vízben oldott szerves és szervetlen anyagok minősége és mennyisége a vízminősítés szempontjából döntő szerepet játszik. Fontos a vízminőség kémiai analitikai vizsgálata különböző komponensekre, amely adatokat értékelve megtudjuk, hogy a víztisztítási technológia követi-e a vízminőségi előírásokat. Ezek az adatok azonban nem mutatják minden esetben a valós állapotot, így szükséges a vízkémiai tesztek kibővítése ökotoxikológiai tesztekkel. Korábbi vizsgálataimban a gödöllői szennyvíztisztító kifolyó vizének elemzése során azt tapasztaltam, hogy több szempontból is kifogásolható volt a tisztított szennyvíz valamilyen biológiai hatás (genotoxicitás, hormonhatás, citotoxicitás) szempontjából, így javasolható volt országszerte a szennyvíztisztítók hatékonyságáról ökotoxikológiai állapotfelmérést készíteni. Ennek megvalósítására elsőként a Hatvan és Jászberény városi eleveniszapos szennyvíztisztítók hatékonyságát vizsgáltam. Mindemellett, korábbi munkámat folytatva az Organica FCR élőgépes rendszer hatékonyságát vizsgáltam egy újabb féléves periódusban.
Vizsgálati módszereink során a helyszíni vizsgálatok mellett (vízkémia) pro- és eukarióta tesztszervezeteket alkalmazva egy komplex értékelési rendszert állítottunk össze: (1) A vízminták citotoxicitásának megállapítására szolgált az A. fischeri tesztszervezetet alkalmazó lumineszcencia gátlási teszt és (2) a P. fluorescens növekedés gátlási teszt, amely a szennyezők talajbaktériumokra kifejtett káros hatásának kimutatására alkalmas. A (3) genotoxicitás kimutatására az E. coli alapú SOS-Chromo teszt szolgált, illetve (4) a hormonhatású anyagok jelenléte a BLYAS/BLYES tesztrendszerrel kimutatható.
2014-es eredményeink alapján egyik szennyvíztisztító esetében sem volt genotoxikus, vagy hormonrendszert zavaró hatás kimutatható. Az Organica FCR rendszer esetében nem tapasztaltunk ökotoxicitást a kifolyóból vett mintában. A hagyományos szennyvíztisztítók esetében évszakos, illetve technológiai váltással kapcsolatosan ökotoxikus hatást tapasztaltunk a már tisztított vízben, ami a befogadóból vett mintáknál is jelentkezett; jellemzően a nyári hónapokban és a szennyvíztisztító rendszer működési zavarát követően igen magas ökotoxikus hatás volt tapasztalható.
Ezt a projectet a Kutató Kari Kiválósági Támogatás– Research Centre of Excellence- 8526-5/2014/TUDPOL támogatta. Külön köszönet a BLYES/BLYR törzsekért a Tennessee Egyetem kutatóinak (Knoxville, Tennessee).



